
JUSTÍCIA! 

TRAGÈDIA  ARISTOFANESCA 

EN  UN  ACTE  I  TRES  QUADROS 


A.  ARTÍS,  IMPRESSOR    :     EALMES,  54;  BARCELONA 

USTICIA 

TRAGÈDIA  ARISTO FANESCA 


BARCELONA 
A.  Artís,  impressor  :  Carrer  den  Balmes,  54 
1913 


Ningú  pot  traduir  ni  reim- 
primir aquesta  obra  sense 
permís  de  l'autor  :  La  So- 
ciedad de  Autores  Espa- 
noies  està  encarregada  de 
la  cobrança  dels  drets  de 
representació  :  Queda  fet  el 
dipòsit  que  marca  la  llei 


REPARTIMENT 


PERSONATGES    ACTORS 

En  Carnaça    .....  Don  Ferràn  Bozzo 

DoNYA  RosAURA  ....  Donya  Antònia  Verdier 

La  Marquesa   »     Dolors  Pla 

JULiETA   »     Ramona  Mestres 

Pepito   Don  Rafel  Bardem 

Senyor  Cunilleres  (co- 
merciant)   »   Domènec  Aymerich 

Senyor  Biosca  (industrial).  »   Joaquim  Vinas 
Senyor  Broquetes  (ren- 

dista)   »    Avelí  Galceràn 

Senyor  Biel  (publicista)  .  »   Carles  Capdevila 

Director  DE  LA  presó.   .  »   Ermengol  Goula 

EsCARCELLER   »    Andreu  Guixer 

El  President  de  la  Lliga 

Antropo-psíquica   .   .  »    Ramon  Tor 

Un  repòrter   »   Antoni  Casanovas 

Un  gomós   »    Lluís  Ribas 

L'Advocat  defensor  .   .  »   Antoni  Piera 

Fotògraf  primer.   ...  »   Miquel  Sirvent 

»       SEGÓN ....  »    Vicens  Daroqui 

»       TERCER    ...  »   Joan  Bonet 

»       QUART ....  »    Lluís  Baró 
Joves  de  la  Lliga  Cultural-supermundial.  Mem- 
bres DE  LA  Lliga  Antropo-psíquica.  Dames  de  la 
Lliga  Filantròpica.  Poble. 


671277 


QUADRO  PRIMER 


Plaça  de  la  ciutat  den  Nyoca.  Gent  de  totes  menes  i  estats  que  van 
i  vénen,  entren  i  surten  amb  mostres  de  gran  indignació. 


ESCENA  PRIMERA 
El  senyor  CunillereS;  el  senyor  Biosca  i  el 

SENYOR  BrOQUETES 


EL  senyor  CUNILLERES 

{sortint  bruscament  per  la  dreta  i  topant-se  amb 
el  senyor  Biosca) 

Ja  dèu  saber-ho,  senyor  Biosca? 

EL  SENYOR  BIOSCA 

Si,  home,  si;  qui  no  ho  sab! 

EL  SENYOR  BROQUETES 

(sortint  per  l'esquerra  i  topant-se  amb  ells) 

Ja  deuen  estar-ne  enterats,  oi,  senyor  Cuni- 
lleres? 

EL  SENYOR  BIOSCA 

Si,  home,  si;  qui  no  n'està  enterat! 

EL  SENYOR  CUNILLERES 

Calli,  calli,  senyor  Broquetes!  Si  a  hores  d'ara 
no's  parla  d'altra  cosa  en  tota  la  ciutat! 

EL  SENYOR  BIOSCA 

Digui  en  tot  el  món !  Perquè  tot  el  món  té  els 
ulls  fixos  en  nosaltres. 

EL  SENYOR  CUNILLERES 

Per  vergonya  nostra. 

EL  SENYOR  BIOSCA 

Ja  pot  dir-ho!  Som  una  taca,  una  veritable  taca 
en  el  concert  de  les  nacions  civilisades. 

(Pausa.) 

EL  SENYOR  BROQUETES 

I  diguem  vintisset! 

EL  SENYOR  CUNILLERES 

Si,  senyor,  si,  vintisset!  i  demà  deurem  dir 
vintivuit,  i  demà  passat  vintinou...  i  cada  dia  un 
nou  crim,  un  crim  igualment  esgarrifós,  comès 
en  iguals  circumstancies...  i  quedant  igualment 
impune;  lo  qual  és  més  esgarrifós  encara! 

EL  SENYOR  BROQUETES 

A  ciència  i  paciència  de  les  autoritats! 

EL  SENYOR  CUNILLERES 

Què  autoritats!  Deixi's  d'autoritats!  Si  no  n'hi 
ha  d'autoritats! 


justícia! 

EL  SENYOR  BROQUETES 

Per  Déu,  no  cridi  així,  que'ns  pot  compro- 
metre. 

EL  SENYOR  CUNILLERES 

És  que  cal  que's  digui  ben  alt,  és  que  cal  tenir 
la  virtut  cívica,  això  és,  cívica... 

EL  SENYOR  BIOSCA 

De  protestar,  si,  senyor!  Jo  protesto  amb  totes 
les  meves  forces! 

EL  SENYOR  CUNILLERES 

Deixi's  de  protestes!  De  què  serveixen  les  pro- 
testes? Aqui  ens  passem  els  dies  protestant,  i  en 
arribant  al  vespre,  ens  en  anem  al  llit  tant  frescos 
com  ens  hem  llevat.  Veliaquí  quin  troç  en  tirem 
a  l'olla  amb  tant  protestar! 

EL  SENYOR  BROQUETES 

Si,  però...  no  pot  dir-se  tot  lo  que's  pensa. 

EL  SENYOR  BIOSCA  (atub  forço) 
Doncs  té  de  dir-se! 

EL  SENYOR  CUNILLERES  {amb  ÏTléS  forÇü) 

No,  senyor!  té  de  fer-se!  i  fer-se  d'un  cop! 

EL  SENYOR  BROQUETES 

No  cridi  tant,  home... 

EL  SENYOR  CUNILLERES 

És  que  això  indigna! 

EL  SENYOR  BROQUETES 

És  clar  que  indigna,  però... 

EL  SENYOR  BIOSCA 

És  que  això  ja  traspassa  tots  els  límits! 

EL  SENYOR  BROQUETES 

És  clar  que'ls  traspassa,  però... 

EL  SENYOR  CUNILLERES 

Pensar  que  fa  un  any,si,senyors>  un  any  cabal, 
que  estem  a  mercè  d'aqueix  criminal,  d'aqueix 
monstre;  que  no's  passen  quinze  dies  sense  que 
en  Carnaça  dongui  fe  de  vida  amb  un  nou  crim; 
que  les  nostres  vides,  la  nostra  tranquilitat,  la 
prosperitat  de  tot  el  país  està  a  mercè  den  Car- 
naça... i  rès:  en  Carnaça  sembla  l'amo! 

EL  SENYOR  BROQUETES 

Però  jo  no  sé  què  fa  la  justícia! 

EL  SENYOR  BIOSCA 

Oh!  Si  la  justícia  volgués...  però's  veu  ben  clar 
que  la  justícia  no  vol. 

EL  SENYOR  CUNILLERES  {crídant) 

Si  no  n'hi  ha  de  justícia! 


justícia! 

EL  SENYOR  BROQUETES 

Per  Déu,  senyor  Cunilleres... 

EL  SENYOR  CUNILLERES  {crídant) 

Dic  que  no  n'hi  ha  de  justicia! 

EL  SENYOR  BIOSCA 

Jo  protesto  de  la  passivitat  de  la  justicia. 

EL  SENYOR  BROQUETES 

Home,  això'm  sembla  molt  fort!... 

EL  SENYOR  CUNILLERES 

Sab  quin  és  l'únic  remei  que'ns  queda?  Fer- 
nos-la  nosaltres  mateixos  la  justicia!  Prou  passi- 
vitat, prou  contemporisacions!  Un  revòlver  a  una 
mà,  un  màuser  a  l'altra  i,  si  convé,  un  canó  Krupp 
a  l'altra...  i  al  primer  criminal  que  se'ns  posi  al 
davant,  pim!... 

EL  SENYOR  BROQUETES 

Oh!  però  en  Carnaça... 

EL  SENYOR  CUNILLERES 

I  si  és  en  Carnaça,  pim!  pam!  pum!  I  tot  s'haurà 
acabat. 

EL  SENYOR  BROQUETES 

Bé,  si,  en  principi... 

EL  SENYOR  CUNILLERES 

Deixi's  de  principis  ni  postres,  i  mori  en  Car- 
naça! 

EL  SENYOR  BIOSCA  I  EL  SENYOR  BROQUETES 

{amb  foc) 

Mori  en  Carnaça! 

(S'allunyen  iot  enraonant  acaloradament) 


ESCENA  II 

Els  mateixos,  més  apartats  cap  al  fons,  anant 
I  venint  entre  altres  grupos,  que  van  enoros- 
sant;  arriben  Donya  Rosaura  i  la  Marquesa 

I  DARRERA  d'eLLES  LA  JULIETA  I  EN  PePITO 


DONYA  ROSAURA 

És  horripilant!  Vintisset  víctimes  ignocentes 
que  clamen  venjança  al  cel!...  Jo  tinc  l'ànima  en 
un  fil! 

LA  MARQUESA 

Doncs  jo  no!  Jo,  davant  de  tanta  imfamia,  de 
tanta  maldat  i,  al  mateix  temps,  davant  de  tanta 
indiferència,  em  sento  home;  si,  senyora,  home! 
la  sang  em  dona  bulls,  i  em  veig  capaç  de  fer... 
lo  que  no  fan  els  nostres  homes. 


justícia! 

DONYA  ROSAURA 

Si  sembla  que  no  n'hi  hagin  d'homes,  avui  dia! 

LA  MARQUESA 

Si,  senyora,  pel  vici  si  que  n'hi  han,  però  no 
més  que  pel  vici. 

DONVA  ROSAURA 

Aquí  té  el  resultat  de  l'educació  moderna,  de 
les  teories  modernes,  de  les  doctrines  disolvents. 
Tothom  ja  neix  criminal. 

EN  PEPITO 

No  tant,  senyora,  no  tant!  De  criminals,  de  sers 
monstruosos,  sempre  n'hi  han  hagut...  i  sempre 
n'hi  hauràn,  per  desgracia. 

DONYA  ROSAURA 

No  pas  tants  com  avui  dia,  que  sembla  que 
s'ha  fet  de  moda  el  ser  criminal. 

LA  JULIETA 

Si,  un  sport  com  qualsevol  altre. 

LA  MARQUESA  {iwníCa) 

Es  clar :  Lambroso  diu...  no's  diu  Lambroso 
aquell...  savi  que  vostès  admiren  tant? 


EN  PEPITO 

Si,  senyora,  Lambroso. 

LA  MARQUESA 

Doncs  bé,  Lambroso  diu  que's  neix  criminal 
com  se  neix  garrell  o  espatllut... 

EN  PEPITO 

I  l'experiència  ve  a  donar-li  la  raó. 

DONYA  ROSAURA 

Ho  veu?  I  això  són  homes? 

LA  MARQUESA 

Amb  homes  així  no's  va  enlloc...  Sense  creen- 
cies  i,  per  lo  tant,  sense  virtuts,  sense  energies... 
sense  rès! 

EN  PEPITO 

Oh!  marquesa,  marquesa! 

LA  JULIETA 

No  que  no  són  homes;  té  raó  la  mamà...  Si  jo 
fos  home!  A  hores  d'ara,  en  Carnaça,  viu  o  mort, 
ja'l  veuria  aquí,  a  les  meves  mans. 

EN  PEPITO  (somrient) 
Malesaguanyades  mans  pertocar  semblant  cosa! 

LA  JULIETA 

Què  sab  vostè!  Vès  ont  va  a  dir-se  Pepito!  Què 
se'n  pot  esperar  d'un  home  que's  diu  Pepito? 
Antigament  els  homes  es  deien  Roger,  Tancredo, 
Lohengrin...  i  per  això  feien  lo  que  feien! 


justícia! 

EN  PEPITO 

*  Però  què  vol  que  hi  faci,  jo,  en  tot  això,  si  no 
soc  agent  de  policia,  ni  guardià  civil,  ni  sisquera 
moço  de  l'esquadra? 

LA  JULIETA 

Sigui-ho;  sigui  tot  això,  i  molt  més:  sigui 
home!  Per  fer-se  digne  fill  de  la  seva  pàtria,  per 
fer-se  mereixedor  de  la  meva  estimació  i  del  meu 
entusiasme  lliuri  la  nostra  terra  d'aqueix  mons- 
tre! Porti'm  el  cap  den  Carnaça  i  conti  amb  el 
meu  amor,  amb  la  meva  mà,  amb  la... 

EN  PEPITO 

Aviat  està  dit,  això!  I  d'ont  vol  que'l  tregui 
aqueix  cap? 

LA  JULIETA  {amb  despreci) 

Busqui'l!  No  diu  que  per  mi  faria  qualsevol 
impossible? 

EN  PEPITO 

I  és  cert!  Què  no  faria  jo  per  vostè? 

LA  JULIETA 

Rès,  no  faria!  Guanyar  una  partida  de  tenis 
0  de  fut-bol...  i  encara!  Matar  un  parell  de  colo- 
mins!  Vaia  una  hassanya!...  Criminals,  criminals, 
hauria  de  matar!  Porti'm  en  Carnaça  viu,  i  veurà 
com  amb  aquestes  manetes  que  semblen  fetes 

per  tocar  nocturnos  de  Chopin  en  faig  carn  de 
salsitxa. 

DONYA  ROSAURA 

Molt  ben  dit,  Julieta! 

LA  JULIETA 

Però,  matar  coloms!...  Mentres  quedi  un  cri- 
minal, deixi's  de  coloms.  Això  és  bo  per  senyo- 
retes cloròtiques. 

LA  MARQUESA 

És  ben  bé  filla  meva. 


DONYA  ROSAURA 

Ai !  ditxoses  vostès,  que  tenen  aquest  esperit... 
A  mi,  no  més  de  pensar  que  tal  vegada  demà  em 
despertaré  feta  bocins  per  aquell  monstre,  ja'm 
tremolen  les  copes  dels  genolls. 

LA  MARQUESA 

Doncs  a  mi  no  :  és  tanta  l'ira  que  m'imflama, 
que  crec  que  si  me  l'entreguessin  i  faltés  butxí 
per  executar-lo,  jo  m'oferiría  per  donar-li  mort. 

LA  JULIETA 

I  jo,  no  una  mort,  sinó  cinc-centes. 

EN  PEPITO 

Oh!  Julieta,  Julieta!...  Tota  mort  violenta  és  re- 
pugnant... 


justícia! 

DONYA  ROSAURA 

Ai!  ditxoses,  ditxoses  de  vostès,  que  tenen  tant 
pit!...  Que  vénen  a  la  novena  que's  resa  per  la 
prompta  captura  del  criminal? 

LA  MARQUESA 

Anem,  perquè  ja  que  la  justicia  de  la  terra  ens 
desampara,al  menos,  que  la  del  cel  ens  assisteixi. 

LA  JULIETA 

Que  ve  amb  nosaltres,  Pepito? 

EN  PEPITO 

A  ont  anirà  vostè,  que  jo  no  la  segueixi? 

LA  JULIETA 

Però  abans  té  de  cridar :  Mori  en  Carnaça! 

EN  PEPITO  (maquinalment) 
Mori  en  Carnaça ! 

ESCENA  III 

El  senyor  Biel,  voltat  del  grupo  de  Joves 
culturals-supermondials 

EL  SENYOR  BiEL  {amb  posüt  (Tapòstol) 

Amics  meus:  que  m'encarin  amb  aqueix  home, 
a  mi;  i  jo  li  diré  :  «Amic  meu  :  el  criminalisme  ben 
entès  dèu  començar  per  si  mateix.  Vols  sang?  Vessa 
la  teva  sang.  Vols  carn?  Tu  tens  carn  per  aiximi- 
car-te.  Sents  desig  de  ferir?  Fereix-te  tu  mateix. 
Sents  fretura  de  matar?  Mata't! 

ELS  JOVES  {amb  admiració) 
Molt  bé!...  Molt  bé!...  Oh!...  Ah!... 

EL  SENYOR  BIEL 

Això  fora  veritable  criminalisme...  lo  demés  és 
salvatgisme...  equivocacionisme. 

ELS  JOVES  {amb  admiració) 

Oh!  Ah! 

UN  JOVE  {baix  a  un  altre) 
Com  ha  dit? 


justícia! 

EL  SENYOR  BIEL 

Equivocacionisme. 


UN  JOVE 

.  Me  l'apunto. 
{Tois  treuen,  de  la  butxaca,  paper  i  llàpiç 
i  apunten.) 

UN  ALTRE 

Quin  savi! 

UN  ALTRE 

Que  be  parla! 

UN  ALTRE 

Oh !  I;  sobre  tot,  nou !  Idees  noves  i  paraules 
noves!  És  un  ver  innovador. 


UN  ALTRE 

Un  regenerador!  Quina  llàstima  que  no'n  tin- 
guem una  dotzena,  d'homes  així! 

UN  ALTRE 

Oh!  Si'n  tinguéssim  una  dotzena  d'homes  així! 

TOTS 

Oh!... 

EL  SENVOR  BIEL  {somrieut  amb  superioritat) 

Més,  ai!  amics  meus!  Això  que  li  diria  jo,  no  li 
dirà  ningú,  perquè  aqui  lo  que  falta  és  civilisme. 

UN  JOVE  (baix  a  un  altre) 
Què  vol  dir? 

UN  ALTRE  (en  veu  baixa  també) 
Dèu  voler  dir  que  falta  guardià  civil. 

EL  SENYOR  BIEL 

Però  no  hi  fa  rès :  jo  us  salvaré,  amics  meus, 
jo  salvaré  aquesta  terra  malhaurada.  Jo  escriuré 
un  missatge  al  quefe  de  l'Estat  mostrant-li  el  veri- 
table camí  del  pervindrisme. 

TOTS 

Oh!  Ah! 

UN  JOVE 

Com  ha  dit? 

EL  SENYOR  BIEL 

Pervindrisme. 

UN  JOVE 

Me  l'apunto.  (Ho  fa.  Tots  apunten.) 

EL  SENYOR  BIEL 

I  la  meva  veu,  despertant  totes  les  orelles  ador- 
mides de  l'univers,  ofegarà  totes  les  veus  xorques, 
totes  les  veus  que... 

(Li  ofega  la  veu  una  gran  cridòria  que  va 
acostant-se.) 


justícia! 

ESCENA  IV 

Els  mateixos,  més  un  orupo  nombrosíssim,  fre- 
nètic ,   QUE,   CRIDANT  l  GESTICULANT,  TRAVESSA 

l'escena;  al  mig  d'ell  hi  va,  agarrotat,  en 
Carnaça 

VEUS 

Ja'l  tenim!  Ja'l  tenim!  Mateu-lo!  —  Fem-li  els 
comptes!  —  Venjança!  ~  Justícia!  —  Aquí  mateix! 

UNA  VEU 

No,  no!  Rès  d'actes  brutals!  Entreguem-lo  a  la 
justícia! 

ALTRA  VEU 

Què  vol  dir,  justícia!  Ja'ns  la  sabem  fer  nosal- 
tres, la  justícia! 

EL  SENYOR  BiEL  {paratit  el  grapo) 

Amics,  escolteu-me  :  jo  us  dic  que  les  coses 
no's  fan  així.  El  repentisme  du  sempre  funestes 
conseqüències.  El  vostre  gest  és  justificat,  la  vos- 
tra indignació  és  noble,  però  tot  acte  té  d'esser 
conscient,  i  perquè  ho  siga  és  precís  que  derivi 
del  reflexionisme.  Si  algún  de  vosaltres,  oh!  tris- 
tos analfabets!  no  m'ha  entès,  li  parlaré  més  clar, 
li  diré  que  les  coses  deuen  pensar-se... 

UNA  VEU 

Que  per  ventura  s'hi  pensava  gaire,  ell,  per 
fer  els  comptes  als  altres? 

EL  SENYOR  BIEL 

Ell  és  un  desequilibrat,  un  estigmatisat... 

UNES  VEUS 

Mateu-lo!  Mateu-lo! 


ALTRES  VEUS 

A  la  justícia!  A  la  justícia! 

UNA  VEU 

I  qui  l'hi  farà,  la  justícia? 
[Entre  gran  cridòria  i  tumulto,  el  grapo  tra- 
vessa r escena  i  desapareix  per  t altre  costat.) 


ESCENA  V 


Queden  sols  en  escena  els  senyors  Cunilleres, 
Biosca  i  Broquetes 


EL  senyor  broquetes 

I  té  raó;  què  li  farà  la  justícia? 

EL  senyor  cunilleres 

Què  apostem  que  no  li  trobarà  culpa? 

EL  SENYOR  BROQUETES 

Es  clar,  tindran  por  de  repressalies...  Homes 
aixís  són  perillosos...  Hi  ha  misteris  tant  amagats... 

EL  SENYOR  BIOSCA 

Ara  ho  ha  dit  vostè.  Tindran  por!  Com  si  ho 
veia:  abans  d'un  més  ja  li  hauràn  tornat  la  lli- 
bertat. 

EL  SENYOR  BROQUETES 

Oh,  tant  com  això  potser  no  gosaràn... 

EL  SENYOR  CUNILLERES  (funÓS) 

Déu  nos  en  guard  que  ho  provessin!... 

EL  SENYOR  BIOSCA 

Es  que  no  gosaràn.  Quina  protesta  més  unà- 
nim!  Jo  fóra  el  primer  de  protestar! 

V 

EL  SENYOR  CUNILLERES 

Com,  protestar!  No  fóra  qüestió  de  protestar! 
El  desbordament  de  les  ires  populars!...  Això  se- 
ria lo  terrible!  Qui  l'aturaria  el  desbordament  de 
les  ires  populars?  Jo,  jo  mateix,  un  home  pru- 
dent, sensat,  incapaç  de...  en  fi,  jo,  confesso  que 
fóra  el  primer  de  sortir-me  de  fogó  i  fer  qualse- 
vol disbarat. 

EL  SENYOR  BIOSCA 


No  n'hi  hauria  per  menos. 

EL  SENYOR  CUNILLERES 

Es  clar  que  si!  NO;  aqueixa  bèstia  fera  no  tor- 
narà mai  més  a  trepitjar  la  nostra  terra.  El  seu 
cap  ens  pertany  a  tots  nosaltres. 

EL  SENYOR  BROQUETES  {amb  descoíifiança) 
Déu  ho  faci. 

EL  SENYOR  CUNILLERES  {amb  forÇü) 

I  serà,  no  ho  dubti. 

EL  SENYOR  BIOSCA 

Pxè...  Es  veuen  coses  tant  estranyes...  Devega- 
des  fins  al  peu  del  patíbul... 

EL  SENYOR  CUNILLERES 

Ah;  nO;  però  aquesta  vegada  no  hi  ha  temor 
de  cap  mena.  Si,  per  un  impossible,  aqueix  mons- 
tre arribés  a  escapar-se  de  la  mort,  ja  podríem 
dir:  no  hi  ha  pàtria,  no  hi  ha  dignitat  humana, 
no  hi  ha  justícia  divina! 

EL  SENYOR  BROQUETES 

Home,  per  Déu!  No  digui  semblants  blasfè- 
mies! 

EL  SENYOR  CUNILLERES 

Però  no  serà.  Afortunadament  encara  hi  ha 

pàtria,  hi  ha  dignitat  humana;  hi  ha  justicia  di- 
vina. Mori  en  Carnaça! 

EL  SENYOR  BIOSCA;  EL  SENYOR  BROQUETES 
I  VEUS  A  DINTRE 

Mori  en  Carnaça! 


QUADRO  SEQÓN 


Habitació  den  Carnaça  a  la  presó.  Pocs  mobles,  però  confoitables. 
Una  taula,  un  sofà,  dos  sillons,  etc.  Porta  a  la  dreta. 


ESCENA  VI 

En  Carnaça,  passejant-se  al  llarg  de  l'habita- 
ció; s'acosta  a  un  mirall  i  s'arregla  el  nus  de 
la  corbata  tot  taral*  lejant 


l'  escarceller  (des  de  la  porta,  anunciant) 
El  senyor  director  de  la  presó. 

EL  DIRECTOR 

Es  pot  entrar? 

EN  CARNAÇA  {jOVÍal) 

Igual  que  si  fos  a  casa  seva. 

{Se  saluden  afectmsament.) 

EL  DIRECTOR 

Què  tal ?  Ha  passat  bé  la  nit? 

EN  CARNAÇA 

Una  nit  d'àngels? 

3 

EL  DIRECTOR 

Ja  s'ha  desdejunat? 

EN  CARNAÇA 

Si,  senyor :  per  cert  que  he  suat  sang  i  aigua 
per  triar  :  tretze  o  catorze  esmorzars  de  ca  l'am- 
ple,  que  m'han  enviat  altres  tantes  societats  i  asso- 
ciacions benèfiques...  la  tal  i  la  qual...  Ni  recordo 
els  noms;  per  aquí  deuen  rodar  les  tarjetes. 

EL  DIRECTOR 

No  li  falta  pas  rès? 

EN  CARNAÇA 

Home...  no.  És  dir,  amb  franquesa,  ja  comen- 
çava a  aburrir-me  de  fer  solitaris. 

EL  DIRECTOR 

Si  vol  jugar  a  dames... 


EN  CARNAÇA 

A...  com  diu?...  Ah!  ja...  Amb  vostè?  Pxè...  Sem- 
pre serà  més  distret. 

ESCENA  VII 
Els  mateixos,  més  l'  Escarceller  i  el  Fotògraf 

PRIMER 


l'  escarceller  (anunciant) 
Un  senyor  amb  maquineta  de  retratar. 

EL  FOTÒGRAF  PRIMER  (entrant) 

Corresponsal  fotogràfic  de  la  Qaceta  de  la 
Família, 

EN  CARNAÇA 

Servidor. 

EL  FOTÒGRAF  PRIMER  (ràpid) 

Ja  suposo  que'ls  seus  moments  són  preciosos 
i  sentiria  molestar-lo^  però  seré  molt  breu;  també 
sé  lo  que  és  tenir  els  minuts  comptats.  Els  nos- 
tres lectors  veurien  amb  molt  gust  el  seu  retrato 
íntim,  un  retrato  que's  veiés  que  és  fet  exprofés 
per  al  periòdic:  per  lo  tant,  si  vostè'm  permetés... 

(Preparant  la  màquina,) 


EN  CARNAÇA 

Home,  tot  justament  ara...  vaig  de  qualsevol 
manera... 

FOTÒGRAF  PRIMER 

Millor,  millor,  aixís  serà  més  íntim.  No  recor- 
do que  cap  periòdic  hagi  publicat  el  seu  retrato 
en  negligé, 

\ 

EN  CARNAÇA 

Doncs  vostè  dirà.  Com  vol  que'm  posi? 

FOTÒGRAF  PRIMER  {somdent  amablement) 
Oh,  vostè  sempre  està  interessant. 

EN  CARNAÇA 

{prenent  una  posició  cursi) 
Li  estic  bé  així? 

FOTÒGRAF  PRIMER 

Dispensi:  i  si's  col·loqués  en  l'actitut  d'exercirl 
la  seva  professió...,  d'immolar  una  víctima? 

EN  CARNAÇA  {amb  desdeny) 

No,  em  sembla  que  resultaria  poc  elegant...' 
i  sobre  tot,  poc  nou.  Ja  m'hi  han  retratat  tantes 
vegades!  Deixi'm  posar-me  a  mi  mateix,  rès,  na- 
tural... {Pren  posició  afectada. 

FOTÒGRAF  PRIMER 

Em  permet  coliocar-li  la  mà  aquí?...  Ahà,  ai-^ 
xís,  molt  bé.  Un  petit  somrís...,  pensant  alguna 
cosa  alegre...,  aixís,  mòlt  bé.  i 

EL  DIRECTOR 

Que  no  podria  fer  un  grupo  ont  jo  sortís  amb 
el  senyor? 

FOTÒGRAF  PRIMER 

No  hi  ha  cap  inconvenient. 

EN  CARNAÇA 

Però  abans  m'hauria  de  fer  un  grupo  ont  hi 
fos  jo  tot  sol.  Es  per  donar  a  les  senyores  que 
me'l  demanen,  comprèn?  Tinc  tanta  demanadiça 
de  retratos  que  no  me'ls  trobo  pels  dits. 

FOTÒGRAF  PRIMER 

Es  comprèn;  una  celebritat  com  vostè!  Està 
perfectament  aixís.  No's  mogui.  Va?  Ja  estem. 
Crec  que  haurà  quedat  perfectament.  I  un  milió 
de  gràcies,  en  nom  de  la  Gaceta  de  la  Familia. 

{Surt  disparat) 


ESCENA  VIII 

En  Carnaça,  el  Director,  l' Escarceller;  des- 
prés EL  President,  els  Savis  i  el  Fotògraf  segón 

l'escarceller  {anunciant  des  de  la  porta) 

La  Junta  Directiva  de  la  Lliga...  {Als  de  fòra.) 
còm  han  dit? 

EL  PRESIDENT  (entrant) 

De  la  Lliga  d'investigacions  antropo-psíquiques. 

(El  segueixen  quatre  o  cinc  savis,  que  saluden 
cerimoniosament.  Darrera  de  tots,  el  fotò- 
graf segon,) 

EN  CARNAÇA  (Opart) 

Vaia  uns  pobles  anomena!  (Alt.)  Molt  senyors 
meus. 

EL  PRESIDENT 

En  nom  de  les  ciències  antropo-psíquiques,  te- 
nim l'altíssim  honor  d'admirar  en  vostè  un  dels 
exemplars  més  típics,  més  sorprenents,  més  ge- 
nials de  la  criminalitat  congènita. 

EN  CARNAÇA  (saludant) 
L' honor  és  meu. 

EL  PRESIDENT 

En  primer  lloc,  desitjaríem  saber  dels  seus  pro- 
pis llavis,  si  vostè  és  un  impulsiu  o  un  reflexiu. 

EN  CARNAÇA  (amb  desdeny  afectat) 
Psè...  home...  jo...  soc  aiguader. 

EL  PRESIDENT  (olS  SCUS) 

Quin  modo  més  discret  d'eludir  la  resposta! 
És  un  conscient,  un  perfecte  conscient. 

UN  SAVI 

Complexitat  de  funcionalisme. 

EL  PRESIDENT 

Això  és.  {A  Carnaça.)  En  segón  lloc,  compre- 
nent que  les  hores  d'inactivitat  forçosa  a  què's 
veu  obligat  aquí  deuen  ser-li  llargues  i  fastidio- 
ses... 

EN  CARNAÇA 

Ca!  no  ho  cregui;  si  ni  temps  em  deixen  per 
badallar  i  per  estirar-me! 

EL  PRESIDENT 

No  importa :  en  nom  de  la  Lliga  antropo-psí- 
quica,  que  tenim  l'honra  de  representar,  ens  per- 
metem oferir-li  aquet  petit  obsequi.  {Li  presenta 
una  caixa  de  paros.)  L'aroma  d'un  bon  tabaco  és 
un  poderós  auxiliar  per  desvanèixer  el  fastidi 
i  donar  certa  voluptuositat  a  les  idees  melancò- 
liques. 

EN  CARNAÇA  {destapant  la  capça) 

Home,  se'ls  estima;  no  vindràn  malament  per 
poder  correspondre  com  una  persona  als  moltís- 
sims  obsequis  que  se'm  fan  d'un  cap  de  dia  a  l'al- 
tre.  {Treu  un  cigarro  i  l'encén.) 

EL  FOTÒGRAF  SEGÓN 

{avençant  ràpidament  i  preparant  la  màquina) 

No's  mogui,  si  és  servit;  està  perfectament  en 
l'actitut  d'encendre  el  cigarro.  El  cap  un  xic  més 
entregirat...  així.  {Dispara.)  Ja  estem,  gràcies. 

{Apreta  a  córrer.) 

ESCENA  IX 

Els  mateixos  i  l' Escarceller;  després  la  Mar- 
quesa, DONYA  ROSAURA,  LA  JULIETA,  EN  PePITO, 

LES  Dames  i  el  Fotògraf  tercer 


l'  escarceller  {anunciant  des  de  la  porta) 
La  Junta  de  Dames  filantròpiques. 

EN  CARNAÇA  (amable) 
Que  passin,  que  passin,  aquestes  dames. 

LA  MARQUESA 

La  nostra  missió  filantròpica  ens  obliga...  ens 
obliga...  Ai,  dispensi,  però  sempre  que  tinc  de 
parlar  davant  d'un  personatge  em  passa  lo  ma- 
teix :  em  sofoco. 

EN  CARNAÇA 

I  ca,  senyora;  no  faci  de  més  ni  de  menos  per 
mi.  Seguin,  tinguin  la  bondat  de  seure. 

LA  MARQUESA 

S'estima,  vostè  és  molt  amable;  però  nosaltres 
venim  purament  per  endolcir  l'amargor  de  la 

seva  situació...  i  rès  ens  ha  semblat  més  apropo- 
sit  que  oferir-li  aquets  pastelets... 
{N'hi  ofereixen  un  cistellet, guarnit  amb  llaços. 
Carnaça  pren  un  pasíelet) 

DONYA  RosAURA  {ovençant) 

I  aquestes  flors  de  delicat  aroma. 

{Li  presenta  un  gran  ram.) 

EN  CARNAÇA  {preuent-lo) 

Si  que...  vaja...  senyores,  tant  mateix,  vostès  en 
fan  un  gra  massa! 

LA  MARQUESA 

De  cap  manera;  vostè  s'ho  mereix  tot. 

{Segueixen  enraonant  afectuosament.) 

EN  PEPiTo  {baix  a  Julieta) 

I  jo  que  m'havia  jurat  no  posar  els  peus  a  la 
presó  ni  mirar  la  cara  a  semblant  home. 

/  LA  JULIETA 

No  hi  he  vingut  jo?  No  ho  faig  jo? 

EN  PEPITO 

Això  és  lo  que  no  comprenc.  Si  justament  ahir 
mateix  vostè  era  la  primera  que... 

LA  JULIETA 

Ahir,  aquest  home  era  un  criminal. 

EN  PEPITO 

I  avui  no? 

LA  JULIETA 

Avui  és  un  ser  que  pateix  persecució  per  la 
justicia!  I  sobre  tot :  és  l'home  del  dia...  I  és  pre- 
cís viure  al  dia,  si  no's  vol  passar  plaça  de  cursi. 

EN  PEPITO 

Ara  començo  a  compendre!... 

LA  JULIETA 

Fins  ara?  Si  que  va  endarrerit! 

DONYA  ROSAURA 

I  si  m'ho  permetés,  desitjaria  demanar-li  una 
gràcia,  encara  que  sigui  pecar  d'exigenta. 

EN  CARNAÇA 

Vostè  mana,  senyora. 

DONYA  ROSAURA  (ruborítzantse) 
Desitjaria...  posseir  un  riço  dels  seus  cabells. 

EN  CARNAÇA 

Això  rai  :  té  unes  estisores? 

LA  MARQUESA 

Unes  estisores.  Qui  té  unes  estisores? 

(Tothom  s'agita.) 

EL  DIRECTOR  {crídant) 
Unes  estisores! 

DONYA  ROSAURA 

Tonta  de  mi,  no  haver  portat  unes  estisores. 

l'  escarceller  (entrant) 
Les  estisores. 

{En  Carnaça  es  talla  un  riço  i  íentrega  a  do- 
nya  Rosattra,) 

EN  CARNAÇA 

En  té  prou  amb  això? 

DONYA  ROSAURA 

Oh!  Mil  gràcies  :  jo  li  prometo  fer-me  fer  un 
medalló  modern-stil  per  conservar-lo  dignament. 

(Se'l  guarda  en  el  sac  de  mà.) 

EN  PEPiTO  (apart) 
Si,  vaja,  ara  començo  a  compendre! 

LA  juLiETA  (avençant  cap  an  en  Carnaça) 

Em  permet  oferir-li  aquesta  orquídea?  És  l'úl- 
tima paraula  de  la  jardineria. 

EN  CARNAÇA  (galant) 

Venint  d'unes  mans  tant...  tant...  com  diré?... 
vaja,  tant  dallonces... 

EL  FOTÒGRAF  TERCER  (avençatlt) 

Un  moment :  no's  moguin.  Formen  un  grupo 
interessantíssim.  Serà  una  veritable  joia  per  al 
Correo  Feminista. 

LA  MARQUESA 

Jo  també  vui  sortir-hi. 

{Es  posa  al  costat  d'ells.) 

DONYA  RosAURA  {també  s'hi  posa) 
Ja'm  farà  el  fa. or  de  tirar-me'n  un  parell  de 
dotzenes  per  regalar  a  les  meves  relacions. 

EL  FOTÒGRAF  TERCER 

És  un  grupo  deliciós.  Que  ningú's  mogui,  és 
qüestió  d'un  obrir  i  tancar  d'ulls.  Un,  dos,  ja  es- 
^tem.  Moltes  gràcies.  {Ftiig  corrent.) 

LA  JULIETA 

Veiam  si  haurem  quedat  bé. 

EN  CARNAÇA 

Oh!  lo  que  és  vostè  sempre  té  de  quedar-hi. 

LA  MARQUESA 

Si  arribo  a  pensar-m'ho,  em  poso  la  brusa 
japonesa  que  vaig  estrenar  l'altre  dia  per  anar 
als  Jocs  Florals. 

DONYA  ROSAURA 

Jo  tinc  por  d'haver-me  mogut...  Estic  tant  emo- 
cionada. 

ESCENA  X 

Els  mateixos  i  l'  Escarceller;  després  el  Qomós 
i  més  tard  el  fotògraf  quart 

l'  ESCARCELLER  {ati  611  Camaço) 
Una  targeta  per  vostè.  {Li  dona.) 

EN  CARNAÇA  {llegint) 

«Romualdo  de  la  Reguera  Galceran  de  Soto- 
florido»...  No'l  conec.  Que  passi. 

EL  GOMós  {entrant) 
Servidor.  Desitjaria...  {Li  allarga  la  mà  i  en- 
caixen.) Aquesta  encaixada  sérà  el  dia  més  me- 
morable de  la  meva  existència. 

EN  CARNAÇA 

Ho  celebro. 

EL  GOMÓS 

Jo  faig  col·lecció  d'autògrafs  d'homes  cèlebres, 
i  puc  alabar-me,  sense  temor  de  pecar  de  pre- 
sumptuós, de  posseir-ne  una  de  les  més  completes 
i  interessants  que  existeixen.  Tinc  autògrafs  den 
Pérez  Galdós,  la  Pardo  Bazàn,  Sarah  Bernardt, 
la  Guerrero,  monsieur  Clémenceau,  el  Sha  de 
Pèrsia...  i,  com  compendrà,  el  de  vostè  em  falta 
per  completar  dignament  la  meva  colecció. 

{Li  allarga  una  postal) 


46 


APELES  MESTRES 


EN  CARNAÇA 

La  firma  sola? 

EL  GOMÓS 

Oh...  un  pensament...  un  petit  pensament  tin- 
dria molt  més  valor. 

EN  CARNAÇA 

Home...  amb  molt  gust...  però  de  moment  no 
se  m'ocorre  rès... 

EL  GOMÓS 

Quatre  paraules... 

EN  CARNAÇA 

Si  em  dongués  temps  per  pe  isar-m'hi. 

EL  GOMÓS 

Al  revéS;  un  impromptu. 

EN  CARNAÇA 

Esperi's.  {Se'n  va  a  la  taula,  suca  la  ploma 
i  es  grata  el  clatell.)  Ja  ho  tinc  :  «Qui  no  té  pa, 
moltes  se'n  pensa.» 

EL  GOMÓS  (aplaudint) 

Bravo! 

LA  MARQUESA 

Oh,  que  és  hermós! 

DONYA  ROSAURA 

Sublim! 

LA  JULIETA 

Sublim! 

{Tothom  aplaudeix.  En  Carnaça  es  posa  a  es- 
criure a  peu  dret.) 

EL  FOTÒGRAF  QUART  [avençont) 

Esperi's  un  moment :  està  divino  així,  escrivint... 
Crac!  Ja  està.  Gràcies.  (fuig.) 

EN  CARNAÇA  {llegint  lo  Que  ha  escrit) 
«Qui  no  té  pa...»  Està  bé.  Si  és  servit. 

EL  GOMÓS 

Oh!  Aquest  autògraf  farà  digne  pendant  als 
dels  més  ilustres  dels  nostres  contemporans! 

ESCENA  XI 
Els  mateixos,  l'  Escarceller  i  el  Reporter 

l'  escarceller  {entrant) 

Si  és  servit. 

{Dona  una  targeta  an  en  Carnaça) 

EN  carnaça  {després  de  llegir) 
El  reporter  de  La  Veu  Social.  Que  passi. 

EL  REPORTER  {amb  llàpiç  i  paper  a  la  mà) 

Venia  tal  vegada  a  molestar-lo,  però  per  satis- 
fer la  justa  curiositat  dels  lectors  de  La  Veu  Social, 
desitjaria  celebrar  amb  vostè  una  interviú. 

EN  CARNAÇA  {ca/lSat) 

Ja  sab  vostè  lo  deferent  que  acostumo  a  estar 
amb  la  Premsa,  per  les  moltes  atencions  que  li 
dec;  però,  per  Déu!  no'm  faci  contar  una  vegada 
més  lo  que  ja  he  hagut  de  contar  mil  vegades 
a  periodistes,  jutges,  advocats,  metges,  polissons... 
i  serenos;  en  fi :  lo  que  tothom  ja  sab  de  memòria. 

EL  REPORTER 

Oh,  no  és  rès  d'això  lo  que  desitjo;  al  revés,  es 
tracta  d'una  interviú...  íntima. 

EN  CARNAÇA  {asseíentse  resignat) 
Doncs  vagi  preguntant. 

EL  REPORTER 

Quin  és  el  seu  color  preferit? 

EN  CARNAÇA 

Què  li  diré  jo?...  Per  vestir,  el  marró. 

EL  REPORTER  {apUntO) 

Molt  bé.  Quin  és  el  seu  menjar  favorit? 

EN  CARNAÇA 

Les  perdius  amb  cols;  però  quan  no  n'hi  han, 
t  també  em  passo  amb  peixo-palo. 

LA  MARQUESA  {a/Tíb  vivesa) 

Un  plat  de^perdius  amb  cols!  Corrin  al  restau- 
rant més  pròxim! 

EL  REPORTER 

Quina  és  la  seva  beguda  favorita? 

EN  CARNAÇA 

Quan  tinc  set,  no  miro  prim. 

EL  REPORTER 

I  què'n  pensa  vostè,  del  Chateau-Lafitte,  del 
Chateau-Margot,  del  Chateau-Iquem?... 

EN  CARNAÇA 

Que  deuen  caure  molt  lluny,  tots  aquests  po- 
bles, perquè  mai  els  havia  sentit  anomenar. 

EL  REPORTER 

Quins  són  els  seus  poetes  favorits? 

EN  CARNAÇA  {üo  compreneíit) 
'  Com  diu? 

EL  REPORTER 

Si  prefereix  els  antics  o  els  moderns;  els  nació- 

nals  o  els  estrangers?  En  té  algún  de  predilecte, 
Dante,  per  exemple,  o  Víctor  Hugo...  o... 

EN  CARNAÇA 

Jo...  en  Bombita  Chico. 

ESCENA  XII 
Els  mateixos  i  l'Advocat  Defensor 

l'advocat  {entrant  molt  grave) 
Amb  permís. 

EN  CARNAÇA  {alçantse  efusiu) 
Oh!  el  meu  defensor!  Què  porta  de  bo? 

l'advocat  {saludant  a  dreta  i  esquerra) 

Senyores,  senyors...  {An  en  Carnaça)  Doncs 
les  noticies  que  porto  no  són,  per  desgracia,  to 
lo  satisfactòries  que  fóra  de  desitjar. 

EN  CARNAÇA 

I  això?  Que  no's  troba  bé? 

l'advocat 

Oh,  no's  tracta  pas  de  la  meva  salut;  això  fó 

lo  de  menos.  Em  temO;  em  temo  que  serem  con- 
demnats. 

EN  CARNAÇA  {alarmat) 
Còm?  Vostè  també? 

l'advocat 

No,  jo  no;  però  com  a  advocat  defensor  que 
soc  de  vostè,  si  vostè  sortís  condemnat,  jo  també 
ho  fora...  moralment. 

EN  CARNAÇA  (tranquiUtzat) 

Ah,  ja!... 

l'advocat  (amb  to  oratori) 

Però  tranquilitzi's;  no  pujarem  al  patíbul,  no; 
no  pujarem  al  patíbul!  Perquè  si  ens  arribessin 
a  donar  garrot,  li  juro  que  fins  els  sords  ens  sen- 
tirien! 

EN  CARNAÇA 

A  vostè? 

l'advocat 

Naturalment. 

ESCENA  XIII 

Els  mateixos  i  l'Escarceller,  després  el  senyor 
BiEL,  seguit  dels  seus  JoveS;  1  el  Fotògraf  quin 

l'  escarceller  (anunciant) 
La  Joventut  cultural-supermondial. 

EN  CARNAÇA  {defallint) 

Uf!  Vaja,  està  vist,  no's  pot  ser  criminal! 

(Es  deixa  caure  en  un  silló.j 

EL  SENYOR  BIEL  (obrínt-U  cls  braços) 
Amic!  Amic  meu! 

l'advocat  (baix  an  en  Carnaça) 
Qui  és  aquet  tipo? 

EN  CARNAÇA 

No'l  conec  sinó  per  servir-lo. 

EL  SENYOR  BIEL 

Amic  meu  :  ja  deveu  tenir  esment  de  la  gran 
nova,  millor  dit,  de  la  gran  negror  que  plana  da- 
munt de  nostre  horitzó.  El  Tribunal  Suprem  ha 
tingut  el  cinisme,  el  refinamisme,  de  confirmar 
la  vostra  sentencia  de  mort. 

DONYA  ROSAURA 

Què  diu  ara? 

LA  JULIETA 

No  pot  ser!  Què  dirien  les  nacions  civilisades? 

EN  CARNAÇA  (rient) 
Ba!  No  s'ho  prenguin  tant  a  la  valenta! 

EL  SENYOR  BIEL 

És  que  sembla  que'l  tribunal,  cedint  a  l'opi- 
nió pública,  és  dir,  a  l'opinió  inconscient  de  les 
masses  analfabetes,  el  tribunal,  dic,  s'ha  decantat 
a  donar  la  raó  al  fiscal. 

EL  PRESIDENT 

Què?  Una  nova  víctima?  Prou  sang!  prou  sang! 

EN  CARNAÇA 

Deixi  dir!  Ja  vindrà  el  tío  Paco! 

l'advocat 

No  faltaria  sinó  que  permetéssim  que  s'alcés 
el  patíbul  en  una  ciutat  tant  culta,  tant  intel·lec- 
tual com  la  nostra! 

LA  JULIETA  {cridant) 
Ont  fora  la  civilisació! 

EL  SENYOR  BIEL 

Jo'n  dic  «el  civilisme». 

EL  PRESIDENT 

Això  fóra  retrogradar  al  temps  de  la  barbàrie! 

EL  SENYOR  BIEL  ^ 

Jo'n  dic  «del  barbrisme».  \ 
l'advocat 

{ràpid  i  amb  excitació  creixent  fins  al  final  dè 
quadro)  , 

Però  no  serà! 

DONYA  ROSAURA 

És  clar  que  no  serà! 

LA  MARQUESA 

Què  té  de  ser! 

EL  SENYOR  BIEL 

L'humanisme  de  la  nostra  joventut  s'hi  opd 
sarà  amb  totes  ses  forces. 

ELS  JOVES 

Si!  si! 

EL  SENYOR  BIEL  {amb  gran  èmfasi) 
Jo  enviaré  un  missatge  al  quefe  de  l'Estat! 

EL  PRESIDENT  ' 

I  nosaltres  protestarem  amb  tota  la  nostra 
psiquis. 

LA  MARQUESA 

I  nosaltres  remourem  cel  i  terra. 

LÀ  JULIETA 

I  s'enfonzaràn  les  esferes! 

l'advocat  {amb  força) 
Visca  l'humanitat! 

TOTS  {amb  gran  entusiasme) 

Visca! 

EL  FOTÒGRAF  QUINT 

{plantant-se  de  cop  en  el prosceni;  tothom  resta 
immòbil) 

Alto!  Que  ningú's  mogui!  Fan  un  quadro  ad- 
mirable. Un,  dos...  Fet.  Tantes  gràcies. 

QUADRO  TERCER 


La  mateixa  decoració  del  primer  quadro 


ESCENA  XIV 
El  senyor  Cunilleres,  el  senyor  Biosca 

I   EL  SENYOR  BrOQUETES 

{Passegen  amb  aire  consternat  Parlen  amb 
entonació  fúnebre.) 


EL  SENYOR  BIOSCA 

I  l'indult  no  arriba! 

EL  SENYOR  BROQUETES 

Ni  arribarà! 

EL  SENYOR  CUNILLERES 

No  té  d'arribar?  Vaia  si  arribarà!  No  caldria 
sinó  que  no  arribés!  (S'atura.)  Quan  un  poble, 
quan  els  sentiments  humanitaris  de  tot  un  poble... 

EL  SENYOR  BROQUETES 

Home...,  ben  mirat  també  em  fan  gràcia  amb 
això  dels  sentiments  humanitaris! 

EL  SENYOR  CUNILLERES  (agreSSlU) 

Què  vol  dir? 

EL  SENYOR  BROQUETES 

I  els  d'ell,  que  ho  eren  gaire,  d'humanitaris? 

EL  SENYOR  CUNILLERES 

I  això  és  una  raó  per  venir-nos  ara  a  donar 
l'espectacle  repugnant  de  fer  una  nova  víctima  en 
nom  de  la  justícia? 

EL  SENYOR  BIOSCA 

És  que  no's  donarà!  Qui  s'atreveix  a  firmar 
una  sentencia  davant  d'una  petició  d'indult  firma- 
da per  mig  milió  de  firmes?  I  el  desbordament 
de  les  ires  populars?  Qui  l'atura  el  desbordam.ent 
de  les  ires  populars? 
{Entre  la  gent  que  ha  anat  acudint  durant 
l'anterior  escena  han  comparegut  també  la 
Julieta,  en  Pepiío,  la  Marquesa  i  donya  Ro- 
saura. ) 

ESCENA  XV 

Els  mateixos  més  la  Julieta,  en  Pepito,  la 
Marquesa  i  donya  Rosaura 

LA  JULIETA  {an  en  Pepito) 
I  vostè,  ja  l'ha  firmada,  la  petició  d'indult? 

EN  PEPITO 

Jo...  ja  veurà...  a  mi  la  conciencia  em  dictava 
que  era  precís  deixar  en  llibertat  d'acció  a  la  jus- 
ticia... 

LA  juLiETA  (indignada) 
Com  s'entén? 

EN  PEPITO 

Però  vostè  va  erripenyar-s'hi  tant...  que...  per 
vostè,  ho  sent?  per  vostè,  he  firmat...  igual  que'ls 
demés. 

LA  JULIETA 

Oran  hassanya!  Em  sembla  que  era  lo  menos 
que  podia  fer! 

EN  PEPITO 

I  doncs,  què  podia  fer  més? 

LA  JULIETA  (resoluda) 

Un  punt  d'hèroe!  Anar  a  arrencar  aquell  home 
de  les  urpes  de  la  justícia! 

(Remolinada  entre' l  públic,  que  obre  pas  a 
l'Advocat,  el  quin  avença  solemnialment  fú- 
nebre. Vesteix  dol  rigurós.) 

ESCENA  XVI 

Els  .mateixos,  l'Advocat  i  els  demés  que  s'ani- 
ran CITANT 


L  advocat 

Senyors...:  tot  s'ha  consumatl 

TOTHOM  (amb  horror) 
Ahl  {Gran  consternació.  Pausa.) 

donva  rosaura 
Però;  com  ha  sigut  això? 

la  julieta  (indignada) 
Tant  a  l'impensada? 

el  senyor  cunilleres 
Sense  preparatius? 

l'advocat  (amb  to  oratori) 

Sil  La  justicia  ha  obrat  traidorament,  a  l'om- 
bra, d'amagat...,  com  un  tigre. 

EL  SENYOR  BROQUETES 

Per  DéU;  aquestes  coses  no  poden  dir-se! 

l'advocat  {amb  naturalitat) 

Nosaltres  si.  (Reprenent  el  to  oratori,)  Allà 
dintre,  i  solament  davant  de  quatre  testimonis... 
oficials,  oh  sarcasme!  s'ha  posat  fi  an  aquella 
existència  per  la  qual  tots  ens  interessàvem. 

EL  PRESIDENT 

Quina  pèrdua  per  a  la  ciència! 

EL  SENYOR  CUNILLERES 

Quina  vergonya  per  l'humanitat! 

LA  MARQUESA  [a  donya  Rosaura) 
I  doncs,  de  què  parlarem  ara? 

EL  GOMós  (apart) 

Ara  si  que'n  valdrà  de  diners  la  postal  amb  el 
seu  autògraf! 

EL  SENYOR  BIOSCA 

Es  precís  protestar,  i  protestar  enèrgicament. 
Jo  protesto  des  d'ara! 

EL  SENYOR  BIEL 

Oh,  no  cal;  ja  protestaré  jo  en  un  missatge 
que  enviaré  a  tots  els  quefes  de  tots  els  Estats, 
que'ls  hi  juro  que  canviarà  de  fons  en  comble  la 
societat  actual  i  posarà  els  fonaments  de  les  so- 
cietats futures. 

(Bravos,  picaments  de  mans  i  gran  entusiasme.) 

EN  PEPITO 

Una  paraula,  senyors.  I  les  víctimes? 

EL  SENYOR  BIOSCA 

Deixi's  de  víctimes! 

EL  SENYOR  CONILLERES 

Oh  i  tal!  Ont  surt  ara  amb  les  víctimes? 

EL  SENYOR  BIEL 

Qui  se'n  recorda  ja  de  les  víctimes! 

EN  PEPITO 

Dispensi :  que  és  d'aquí  vostè? 

EL  SENYOR  BIEL 

Jo...  nO;  però  no  importa :  soc  mundial. 

EN  PEPITO 

Ah;  ja! 

EL  SENYOR  CUNÍLLERES 

A  les  víctimeS;  si  és  cas,  se'ls  hi  fan  uns  bons 
funerals  amb  tota  la  pompa  digna  d'una  ciutat 
tant  culta  com  la  nostra... 

EN  PEPITO 

Si,  vaja,  i  qui  gemega  ja  ha  rebut. 

VEUS 

Fóra!  Fóra!  És  un  ximple!  És  un  malvat!  Ma- 
teu-lo! 

EN  PEPITO 

Em  permeten,  senyors,  que'ls  hi  conti  un 
cuento? 

EL  SENYOR  CUNILLERES 

f  Vaia  una  ocasió  més  inoportuna  per  contar 
uentos! 

EN  PEPITO 

És  que...  tal  vegada  siga  una  historia. 

EL  SENYOR  BROQUETES 

f  Tant  dirà!... 

EL  SENYOR  CUNILLERES 

Si  tant  s'hi  empenya!... 

EN  PEPITO  {avençant-se) 

L'avia  va  contar-me  un  dia 
que  allà  al  temps  de  la  picó 
en  una  gran  població 
amb  vistes  a  Moreria, 

s'alçà  com  una  montanya 
un  núvol  de  tempestat 
que  engegà  tot  d'un  plegat 

ia  ruixada  més  estranya. 

Estranya  efectivament, 
puig  tant  qui  la  rebé  tota 
com  qui  sols  n'hagué  una  gota 
va  perdre  el  seny  de  repent. 

Per  pura  casualitat 
deixà  un  savi  de  mullar-se 
i  és  l'únic  que  va  salvar-se 
de  teni  el  seny  trastocat. 

Però  com,  des  de  tal  punt, 
tot  lo  que  aquell  savi  feia, 
tot  lo  que  pensava  i  deia 
sempre  estava  en  contrapunt 

amb  lo  que  tots,  grans  i  xics, 
feien,  deien  i  pensaven, 
tots  com  a  boig  el  tractaven, 
fent-li  passar  mil  fatics; 

fins  que  en  fi,  no  podent  més, 
per  acabà  aquell  barullo, 
va  dir  :  «re,  re,  també'm  mullo!» 
i  va  fer  com  els  demés! 

I  a  partir  de  semblant  dia 
tothom  se  creia  sensat 
sols  perquè  la  gran  ciutat 
era...  una  gran  bogeria. 

(Silenci  molest.) 

EL  SENYOR  CUNILLERES 

Té  certa  raó  amb  això, 
perquè,  ben  mirat,  aquí 
tots  estàn  mullats...      {Signant-se  el  front.) 

TOTS 

Si!  Si! 

EN  PEPITO 

Ei,  tots  menos  un! 

TOTS 

Jo!  Jo! 


FI 


Aquesta  obra  fou  estrenada  a  Barcelona,  per  la  com- 
panyia del  Sindicat  d'Autors  Dramàtics  Catalans,  en 
el  Gran  Teatre  Espanyol,  la  nit  del  28  de  Desembre 
de  1912. 

OH,  EL  PROGRÉS 

(monòleg) 


PERSONATGE: 

Un  senyor  INGENU;  PLÀCID  I  ANGELICAL 


Oh,  el  Progrés!  el  Progrés! 

Hi  ha  moltes  persones  que  són  refractaries  al 
Progrés;  sembla  mentida!  Doncs  a  mi  el  Progrés 
m'encanta;  el  trobo  curiosíssim!  —  Quan  veig  lo 
que's  pensa  i  discorre  i  estudia  i  treballa,  i  s'in- 
venta i  es  perfecciona...  no  deploro  sinó  no  haver 
trigat  uns  quants  sigles  més  a  néixer. 

Oh!  és  que,  ben  mirat,  el  Progrés  és  una  cosa 
curiosíssima!  Gràcies  an  ell,  l'home  s'enginya 
més  i  més  cada  dia,  i  cada  dia  surt  amb  una  de 
nova  que  un  no  pot  menos  de  dir:  «Ai  cagaina!» 

Mirin:  temps  endarrera  vaig  anar  a  visitar  un 
amic  que  té  una  torreta  a  Sant  Qervasi  amb  un 
jardí  que  dóna  gust  de  veure;  hi  té  plantes  molt 
curioses:  recordo  unes  alfàbregues  que  feien  una 
olor  que'ls  àngels  hi  cantaven!  —  Tot  d'un  plegat 
veig  que'l  meu  amic  treu  d'un  recó  un  aparato 
curiosíssim,  —  oh,  i  tant  senzill... 

Figurin-se  un  recipient,  com  que  diguéssim 
una  espècie  de  galleda  mig  tapada  per  dalt;  una 
nansa  al  damunt  i  una  altra  al  darrera.  Ara  vé  lo 
més  curiós:  al  davant  sortia  de  la  part  inferior  un 
tubo,  una  espècie  de  broc  llarg,  en  sentit  inclinat, 

rematat  per  un  apèndice  en  forma  d'embut  tapat 
i  ple  de  foradets.  —  No  sé  si  m'explico  prou  bé. 

Ara  bé:  el  meu  amic  submergí  l'aparato  en  un 
safreig;  i  un  cop  va  tenir-lo  ple  d'aigua,  agafant 
amb  una  mà  la  nansa  de  dalt  i  amb  l'altra  mà  la 
nansa  del  darrera,  el  decantava  lleugerament, 
i  per  l'apèndice  ple  de  foradets  de  què  els  he 
parlat,  queia  l'aigua  en  forma  de  pluja  damunt  de 
les  plantes...  que,  la  veritat,  no  vaig  poder  menos 
de  dir:  «Ai  cagaina!  Vetaquí  la  pluja  artificial,  la 
pluja  a  domicili  i  a  voluntat  del  consumidor.»  Es 
curiosíssim!  curiosíssim!  Tant,  que  vaig  pendre 
l'adreça  de  l'establiment  ont  el  meu  amic  havia 
comprat  l'aparato,  perquè  mai  que  un  servidor 
tingui  torre,  creguin  que  tinc  de  comprar-me'n 
un,  basta  per  lo  curiós  que  vaig  trobar-ho. 

Es  que  cada  dia,  cada  dia,  se'n  pensen  de 
noves! 

(Pausa  extàtica.) 
L' altra  tarda  un  conegut  meu  va  dir-me : 
«Home,  encara  no  ha  vingut  a  visitar  la  meva 
fàbrica!  Miri  que  és  molt  notable!  Tot  maquina- 
ria vinguda  d'inglaterra,  que  no  hi  ha  cap  més 
casa  a  Espanya  que  la  tingui;  veurà  entrar  per  un 
cap  la  primera  matèria,  i  en  qüestió  de  segons 
sortir  per  l'altre  cap  el  gènero  completament  llest, 
embalat  i  portant  ja  l'adreça  del  comprador,  i  fins 
els  sellos  de  franqueig  si  és  que  té  d'enviar-se 
a  fóra.» 

Jo,  que  soc  un  entusiasta  del  Progrés  i  que'm 
fonc  per  veure  coses  noves,  vaig  dir:  «Cagaina, 

ja  hi  estem  anant!»  I  realment,  vam  pendre  el 
tramvia  de  Sant  Andreu,  que  deixa  al  peu  mateix 
de  la  fàbrica.  Però  heusaquí  que  a  l'anar  a  passar 
la  porta  ens  topem  amb  el  porter  de  la  fàbrica, 
que  sortia,  portant  a  la  mà  un  aparato  curiosís- 
sim,  que  a  mi  —  que  soc  tant  observador  per 
aquestes  coses  —  va  interessar-me  desseguida. 

Imaginin-se...  —  no  sé  si  sabré  descriure'ls-el 
de  manera  que  puguin  formar-se'n  una  idea  apro- 
ximada—  imaginin-se  una  espècie  de  gàbia;  un 
plat  quadrat  de  fusta,  com  d'un  pam  en  quadro, 
i  arrencant  d'ell,  com  una  cúpula  de  fil-ferro;  sols 
que  en  lloc  de  cloure's  a  dalt,  com  totes  les  cúpu- 
les, no,  senyors!  —  això  és  lo  més  curiós  —  no's 
clou!  Els  fil-ferros  es  torcen  cap  avall  i  pengen 
endintre  uns  quants  centímetres,  deixant  una 
obertura  excessivament  angosta.  —  Ja  veuen  que 
la  cosa  en  si  no  pot  ser  més  senzilla! 

Ara  bé  :  per  què  serveix  aquest  aparato?  Aquell 
bon  home,  amb  una  complacencia  que  va  dei- 
xar-me encantat,  va  explicar-m'ho  amb  tots  els 
punts  i  comes.  L'aparato  té  una  porteta  en  la  part 
inferior,  que's  tanca  amb  un  ganxet;  s'obre  la 
porteta,  s'hi  fica  una  cotna  de  cansalada  i  torna 
a  tancar-se.  Després  es  col·loca  l'aparato  en  un 
lloc  devastat  per  una  o  més  rates...  i  rès  més,  ve- 
gin si  és  senzill !  L'aparato  sol  fa  tot  lo  demés. 

Atreta  la  rata  per  la  farum  de  la  cansalada,  se  n'hi 
va;  trobant  tancada  la  porteta,  naturalment,  creix 
la  tentació ;  dóna  volta  a  l'aparato,  hi  puja  al  da- 
munt, veu  l'obertura  de  què'ls  he  parlat  i  es  diu  : 

«01a;  aquí  s'han  descuidat  una  finestra  oberta!» 
— animalet! —  i,  deixant-se  relliscar  pels  fil-ferros 
que  pengen  cap  endins,  cau  a  la  trampa.  I  ara  vé 
lo  més  curiós  :  està  l'aparato  disposat  de  tal  ma- 
nera,  que  sembla  que  la  rata  no  pot  tornar  a  sor- 
tir, oh,  és  que  sembla  que  és  impossible,  per  més 
que  faci  i  per  més  que  s'endernegui! 

És  curiosíssim!...  Jo  ho  vaig  trobar  tant  engi- 
nyós, que  vaig  informar-me  de  ont  podria  pro- 
curar-me una  maquineta  d'aquelles, i  per  no  obli- 
dar-me'n,  torno  a  pendre  el  tramvia  immediata- 
ment sense  ni  entrar  a  la  fàbrica,  i  vaig  córrer 
a  comprar-me'n  una.  I  mirin :  ja  tinc  donades 
veus  a  les  botigues  del  veïnat,  que  mai  que  aga- 
fin una  rata  me  la  guardin,  perquè  vui  fer  la  pro- 
va. Oh,  té  de  donar  bon  resultat  per  força,  no  ho 
dubtin ! 

És  que  totes,  totes,  totes  se  les  pensen! 

(Pausa.) 

Tinguin,  sense  anar  tant  lluny :  avui  mateix 
a  casa.  Entro  a  la  cuina  i  em  trobo  la  cuinera 
amb  les  dues  mans  ocupades  i  benzim  benzam! 
frega  que  frega!  amunt  i  avall,  amunt  i  avall!... 
Jo,  naturalment,  he  pensat :  «Ai,  cagaina!  Quina 
se'n  patolla  aquesta  xicota?...»  i  li  dic:  «Què  fas, 
Maria?» 

Diu:  «Ratllo  formatge  pels  macarrons.» 

—  Com  s'entén  ratlles  formatge  pels...»  I  m'en- 
senya un  aparatet,  molt  senzill  en  apariencia,  però 
que  ja'm  serà  prou  difícil  donar-los-en  una  idea 
vaga. 


OH,  EL  progrés! 

Consisteix  en  un  mig  cilindre  tallat  en  sentit 
vertical;  en  la  part  superior  porta  una  nansa.  El 
mig  cilindre  —  que  és  de  metall,  com  que  digués- 
sim de  llauna— està  tot  ell  ple  de  foradets,  oh, 
però  molts  foradets!  fets  de  manera  que  al  vol- 
tant de  cada  foradet  el  metall  fa  morro  cap  en- 
fora. S'apoia  damunt  de  .  la  nansa  la  mà  dreta 
—  un  esquerrà  pot  apoiar-hi  la  mà  esquerra;  l'a- 
parato  funciona  de  la  mateixa  manera;  —  amb 
l'altra  mà  agafen  un  troç  de  formatge  —  Holanda, 
Gruyere,  Parma,  això  tampoc  té  importància,  és 
dir,  mentres  no  sia  un  formatge  massa  tendre, 
això  no!  —  i  el  freguen  amunt  i  avall  per  la  part 
convexa  de  l'aparato,  o  sia  per  la  part  ont  els 
foradets  fan  morro.  I  —  això  és  lo  curiós!  —  vos- 
tès veuràn  amb  quina  facilitat  el  formatge  va 
caient  a  la  part  interior  convertit  en  serradures, 
però  lo  que  se'n  diu  serradures!...  Es  curiosíssim! 

Jo  ja  n'havia  vist,  de  formatge  ratllat,  però,  la 
veritat,  mai  se  m'havia  ocorregut  preguntar-me 
com  podia  obtenir-se...  Ah,  jo  ho  he  trobat  molt 
curiós!  tant  curiós,  que  he  dit  a  la  criada  :  «Mira, 
Maria:  el  dia  que  per  casualitat  en  trobis  un  altre 
compra-me'l  per  mi,  que  ben  segur  m'hi  entre- 
tindré més  de  quatre  estones.» 

(Plegant  les  mans  i  aixecant  els  ulls  al  cel) 

Oh,  el  Progrés,  el  Progrés!  Em  sembla  men- 
tida que  ningú  pugui  deixar  d'entusiasmar-s'hü... 
Jo,  veient  lo  que  cada  dia  es  progressa,  no  puc 
menos  d'entusiasmar-me  i  exclamar:  «Ai  cagaina!» 


OBRES  DRAMÀTIQUES  DE  UAUTOR 


Monòlegs:  col·lecció  de  dotze. 
La  Rosons  :  un  acte. 
Picarol  :  un  acte. 
La  barca  :  un  acte. 
Nit  de  Reis  :  dos  actes. 
Follet  :  tres  actes. 
Sirena:  un  acte. 
PiERROT  LLADRE :  un  acte. 
En  Joan  de  l'Ós:  dos  actes. 
La  presentalla  :  tres  actes. 
Gaziel:  un  acte  (no  publicada). 
'    Margaridó:  un  acte  (no  publicada). 
L'honor:  un  acte  (no  publicada) 
La  presó  de  Xauxa :  un  acte  ( no  publicada). 
La  senyoreta  :  un  acte. 
QüENTO  DE  Nadal:  dos  actes. 
Ceguera  :  un  acte. 
Els  sense  cor  :  tres  actes. 
L'avi  :  un  acte. 

L'estiuet  de  Sant  Martí:  tres  actes. 
Justícia  ! :  un  acte  i  tres  quadros. 

Preu:  una  pesseta 


